**Portrætinterview af Mads Mikkelsen**

**Jyllandsposten d. 14. oktober 2001**

Af Jette Aaes

Det karakteristiske ansigt med de høje kindben og de daggamle skægstubbe er ikke til at tage fejl af. Skuespilleren Mads Mikkelsen træder målbevidst ind på scenen, som er sat på Café A Porta midt på Kgs. Nytorv i København.

Han er skødesløst klædt i slidte sneakers, posede bomuldsbukser og en supermoderne, gammeldags nylon træningstrøje. Han ligner noget, der lige er hoppet ud af de tidstypiske film, han hidtil har haft bragende stor succes i.

Det er han faktisk også.

Skoene havde Mads Mikkelsen på som den hårdkogte håndlanger Arne i filmsuccesen Blinkende Lygter, bukserne brugte han som den hæmmede Lenny bag disken i videoforretningen i Bleeder. Han viser også en snip af sin termoundertrøje. Den samme som sidste vinter holdt ham varm under indspilningerne til hans kommende film, En kort, en lang, der har premiere midt i næste måned.

»Mode og tøj interesserer mig overhovedet ikke. Mine venner griner ad mig, fordi jeg med års mellemrum og ganske uforskyldt bliver moderne igen. For mig er mode og livsstil noget af det mest ikke-skabende i tilværelsen. Det er manipulation og iscenesættelse fra ende til anden,« siger Mads Mikkelsen.

Han har bestilt en burger og fisket en smøg op ad den krøllede pakke Queen's, der er en lige så naturlig del af hans påklædning. Han tager et sug og kommer så med indrømmelsen: At han trods alt følger lidt med.

»Træningstrøjen har jeg fået af en kammerat og ja, jeg ved godt, den er højeste mode for tiden. Men den er fed, fordi den minder mig om mine helt unge dage. Dengang håndbold og sport fyldte hele mit liv.« I dag er sportstøjet altså mere til pynt, for Mads Mikkelsen spiller i stedet film og teater. I øjeblikket har han travlt med at lave nye afsnit af den populære TV-serie Rejseholdet. Det er den, hvor han som kriminalassistent Allan Fischer hverken går af vejen for at klare forbryderne alene eller kysse sin kvindelige kollega. En rolle der blandt andet for første gang har givet ham muligheden for at kombinere de rå skægstubbe med et jakkesæt.

**Lav en personkarakteristik af Mads**

|  |  |  |
| --- | --- | --- |
|  | **Direkte karakteristik** | **Indirekte karakteristik** |
| **Ydre karakteristik** |  |  |
| **Indre karakteristik** |  |  |